గోపీనాథ్ మొహంతి
గోపీనాథ్ మొహంతి 1914 ఏప్రిల్ 20లో కటక్ జిల్లాలో నాగబలి గ్రామంలో జన్మించాడు. వీరిది సనాతన ఆచారాలపట్ల గట్టి నమ్మకమున్న సంపన్న జమీందారీ కుటుంబం. ఈయన 12 సంవత్సరాల బాలుడిగా ఉన్నప్పుడు తండ్రి చనిపోగా పాట్నాలో ఉన్న తన అన్న దగ్గరకు వెళ్లవలసి వచ్చింది. అక్కడ మెట్రిక్ వరకు చదివాడు. ఆ తర్వాత కటక్‌లో రావెన్షా కశాశాలలో ఉన్నత విద్య పూర్తి చేశాడు. పాట్నా విశ్వవిద్యాలయం నుండి 1936లో ఎం.ఎ డిగ్రీ పట్టా పొందాడు. గోపీనాథే కాక ఇతని కుటుంబంలో కూడా రచయితలున్నారు. ఆయన పెద్ద అన్నయ్య అయిన కహాను చరణ్ మొహంతి, మేనల్లుడు గురుప్రసాద్ మొహంతీ కూడా ఒరియా సాహిత్యంలో విశేష కృషి చేశారు.
రావికంటి వసునందన్
రావికంటి వసునందన్ బహుగ్రంథకర్త. పలు సత్కారాలను పొందినవాడు.
ఇతడు మే 4వ తేదీ 1949లో కరీంనగర్ జిల్లా కమాన్‌పూర్ గ్రామంలో కిష్టయ్య, జగ్గమ్మ దంపతులకు జన్మించాడు. ఎం.ఎ. చదివాడు. భూమిక - ఒక సమగ్ర పరిశీలనం అనే అంశంపై పరిశోధించి ఎం.ఫిల్ పట్టాను, ఆధునికాంధ్ర కవిత్వంలో మానవతావాదం - విశ్వంభర విలక్షణత అనే అంశంపై పరిశోధించి పి.హెచ్.డి పట్టాను సాధించాడు. బి.ఆర్.అంబేద్కర్ సార్వత్రిక విశ్వవిద్యాలయములో తెలుగు ప్రొఫెసర్‌గా పనిచేసి పదవీవిరమణ పొందాడు. ఇతని రచనలు కొన్ని హిందీ, ఇంగ్లీషు భాషల్లోకి అనువాదమయ్యాయి.ఇతడిని భారతీ సాహిత్య సమితి కోరుట్ల కవిశిరోమణి బిరుదుతో సత్కరించింది.